INSET วิ่งแรง 4% โบรกฯ เชียร์ซื้อ จับตาปี 65 กำไรโต รับ Data Center หนุน
INSET วิ่งแรง 4% ราคาแตะ 6.50 บ. ด้วยมูลค่าซื้อขาย 88.37 ลบ. โบรกฯ เชียร์ “ซื้อ” ลุ้นไตรมาส 4 สดใส จับตาปี 65 กำไรโต รับ Data Center หนุน ตามการใช้งาน Cloud ที่เพิ่มขึ้น
INSET วิ่งแรง 4% ราคาแตะ 6.50 บ. โบรกฯ เชียร์ “ซื้อ” จับตาปี 65 กำไรโต รับ Data Center หนุน ตามการใช้งาน Cloud ที่เพิ่มขึ้น
20 ม.ค. 2565

ผู้สื่อข่าวรายงานว่า ราคาหุ้น บริษัท อินฟราเซท จำกัด (มหาชน) หรือ INSET ล่าสุด ณ เวลา 15:50 น. อยู่ที่ 6.50 บาท บวก 0.25 บาท หรือ 4% สูงสุดที่ 6.55 บาท ต่ำสุดที่ 6.25 บาท ด้วยมูลค่าซื้อขาย 88.37 ล้านบาท

ทั้งนี้บล.คิงส์ฟอร์ด ระบุในบทวิเคราะห์ (17 ม.ค.2565) แนะนำ “ซื้อ” หุ้น INSET ราคาเป้าหมายเฉลี่ย IAA Consensus ที่ 8.40 บาท โดยแนวโน้มผลประกอบการไตรมาส 4/2564 เพิ่มขึ้นเมื่อเทียบจากปีก่อน แต่ชะลอตัวเมื่อเทียบจากไตรมาสก่อน จากฐานสูง อย่างไรก็ตามมองว่าปี 2565 จะได้แรงหนุน หลังจากการเติบโตของธุรกิจ Data Center ตามการใช้งาน Cloud ที่เพิ่มขึ้น ซึ่งน่าจะเห็นผู้ให้บริการรายใหญ่จากต่างชาติเข้ามาลงทุนในประเทศไทยมากขึ้น
ขณะที่อีกส่วนหนึ่งจะมาจากงานก่อสร้างเสาและสายสัญญาณโทรคมนาคมตามการลงทุนของ Operator ในการขยายบริการ 5G โดยปัจจุบันมี Backlog ราว 2.3 พันล้านบาท และกำลังเข้าประมูลงานใหม่อีก 2-3 โครงการ